עדנאן אוקטאר

עדנאן אוֹקטָר (בטורקית: Adnan Oktar; נולד ב-2 בפברואר 1956), ידוע גם כעדנאן חוג'ה (Adnan Hoca) או הארון יחיא (Harun Yahya),, הוא עבריין מין מוסלמי טורקי, מאמין ומטיף באמצעי תקשורת על בריאתנות, כפי שמתואר בקוראן, סופר ומנהיג דתי. ארגונו מכונה בדרך כלל כת והוא נחשב כמנהיג כת.

בין 2000–2010 הוא יזם והשתתף בקמפיין להמרת דתם של נוצרים לאסלאם והפיק עשרות ספרים בנושא.

אוקטאר תמך בגרסה של האסלאם על פי פרשנותו האישית של הקוראן ובניגוד למסורות הסוניות והשיעיות. הוא הטיף ל"אסלאם האמיתי" בערוץ הטלוויזיה שלו, A9 TV.

ב-17 בנובמבר 2022, הוא נידון ל-8,658 שנות מאסר בגין ניהול ארגון פשע, עיסוק בריגול פוליטי וצבאי, התעללות מינית בקטינים ואישומים נוספים.

ב-2007, לפני מעצרו ומשפטו, שלח אוקטאר אלפי עותקים של ספרו הבריאתני, "אטלס הבריאה" (The Atlas of Creation), לבתי ספר ואוניברסיטאות בצרפת וכן למדענים, חברי קונגרס, מוזיאוני מדע ובתי ספר בארצות הברית.
 ביוגרפיה 
עדנאן אוקטאר נולד באנקרה, טורקיה, בשנת 1956, במשפחה חילונית יחסית ואמידה וגדל בה עד סיום לימודיו התיכוניים. כבר בתקופה זו נחשף לכתביהם של הוגים מוסלמים, ובראשם סעיד נורסי, מלומד כורדי שכתב תפסיר קוראני בעל גוון אידאולוגי דתי ופוליטי רחב.

בשנת 1979 עבר לאיסטנבול' למד אדריכלות ב והתחזק בפעילותו הדתית. לאחר ההפיכה הצבאית בטורקיה בספטמבר 1980, החל לפקוד באופן קבוע את  והחל להיות מתואר כ"קנאי סוני".
 ייסוד כת 
בתחילת שנות ה-80 החל עדנאן אוקטאר להפיץ את רעיונותיו האסלאמיים בקרב צעירים ממשפחות עשירות ומקושרות באיסטנבול. בין 1982 ל-1984 התגבשה סביבו קבוצה של 20–30 תלמידים, אליהם הצטרפו גם תלמידי תיכון פרטיים שחזרו בתשובה. אוקטאר הציג גרסה "מעודנת ועירונית" של הרעיונות של סעיד נורסי, כדי למשוך את בני המעמד הגבוה. בדומה לנורסי, יצא נגד מרקסיזם ואתאיזם, אך שם דגש מיוחד על שלילת תורת האבולוציה, שבה ראה מנוף להפצת חומרנות וחילוניות. הוא השקיע מכספו בהוצאה לאור של חוברת נגד האבולוציה, בעלת גוון פסאודו-מדעי.

ב-1986 נרשם ללימודי פילוסופיה והחל להרצות בפני סטודנטים, באותה שנה פרסם את ספרו "יהדות וּבונים חופשיים", שהתבסס על תיאוריות קונספירציה ואנטישמיות על קבוצה סודית שחותרת להרוס את ערכי הדת והמוסר בטורקיה.

אוקטאר נעצר באשמת ניסיון למהפכה תיאוקרטית, הוחזק 19 חודשים אך לא הועמד לדין. עשרה חודשים מתוכם שהה בבית חולים פסיכיאטרי, שם אובחן כסכיזופרן עם הפרעה אובססיבית-כפייתית, אך טען שמדובר ברדיפה פוליטית בשל פרסום ספרו ולא בשל מחלת נפש.

בסוף שנות ה-80 ותחילת ה-90 המשיך לבסס את קהילתו, כשאנשיו גייסו תומכים בעיקר באתרי נופש לאורך ים מרמרה. בתקופה זו הוא היה שטוף שנאה ליהודים ולבונים החופשיים ונטש עקרונות מסורתיים כמו האמונה בחדית'.

בשנת 1990, אוקטאר הקים את הקרן לחקר המדע (Bilim Araştırma Vakfı, או BAV) ושימש נשיא כבוד של הקרן. חברי ה-BAV זרקו את בגדיהם הרגילים לטובת בגדי מעצבים והכריזו שהם תומכים באידיאלים של מוסטפא כמאל אטאטורק, אף שהוא היה חילוני. ה-BAV קיים כנסים וסמינרים בהם האשים אוקטאר את הדרוויניזם והמטריאליזם כגורמים לבעיות פוליטיות וחברתיות. והקבוצה החל להתנהג ככת ובכלל זה הסתגרות ושליטה מלאה של אוקטאר על חייהם של חברי הכת.

 מעצר וכתבי אישום ביולי 2018 
ב-11 ביולי 2018, מחלקת הפשעים הפיננסיים של משטרת טורקיה עצרה את אוקטאר יחד עם כ-160 מחברי הכת, והם הואשמו בהקמת ארגון פשיעה, הונאה פיננסית והתעללות מינית, חטיפת ילדים, קיום יחסי מין עם קטינים, החזקת אנשים בשבי, ריגול פוליטי וצבאי, הלבנת הון ועינויים. משרד התובע הראשי של איסטנבול, האשים את אוקטאר בניסיון לברוח מהשוטרים. תגובתו של אוקטאר הייתה: "זוהי מזימה בריטית".

ב-11 בינואר 2021, אוקטאר נידון ל-1,075 שנות מאסר ועוד שלושה עשר נאשמים בפרשה נשפטו לעונשים כבדים. על אופן ניהול המשפט נמתחה ביקורת קשה וב-15 במרץ 2022 בוטל פסק דינו על ידי בית המשפט לערעורים בטורקיה והנחה לקיים משפט חוזר לנאשמים, למעט 68 מהם.

נערך משפט חוזר וב-17 בנובמבר 2022, נידון אוקטאר ל-8,658 שנות מאסר.

 כתבים, הפקות ועקרונות אמונותו 
אוקטאר כתב ספרים רבים תחת שם העט הארון יחיא . "הארון" על שם אהרון המקראי ו"יחיא" על שם יוחנן המטביל מהברית החדשה.

 בריאתנות 
אוקטאר התנגד נחרצות לתורת האבולוציהולדרוויניזם, שלדעתו מערערים את האמונה באלוהים, מערערים ערכים מעוררים מחלוקות ומביאים "טרור ואידאולוגיות פוליטיות קיצוניות".

בתחילה הסתמך אוקטאר על כתביהם של בריאתנים נוצרים, כדי לבסס את טיעונו נגד האבולוציה. בהמשך, הוא ייצר תכנים שהיו דומים לתכנון תבוני ובאתר האינטרנט של הארון יחיא רשום שזה אתר "עיצוב תבוני אסלאמי". על אף זאת, אוקטאר הסתייג מהמונח "תכנון תבוני" בשל היעדר אזכור של אלוהים, ואף כינה את המונח כ"עוד אחת ממלכודותיו של השטן".

הקמפיין הראשון של ה-BAV נגד האבולוציה, היה בשנת 1998. אלפי עותקים של הספר "הונאת האבולוציה" וחוברות שהתבססו על הספר, חולקו בחינם חולקו ברחבי טורקיה. הקרן פרסמה בעיתונות הטורקית, באופן קבוע, מודעות על פני עמוד שלם, נגד האבולוציה. לא ידוע מאין הגיע המימון לקמפיין.

ריצ'רד דוקינס, אתולוג וביולוג אבולוציוני בריטי, טען נגד אוקטאר שהוא "לא יודע כלום על זואולוגיה, לא יודע כלום על ביולוגיה. הוא לא יודע כלום על מה שהוא מנסה להפריך".

 אטלס הבריאה 
ממוזער| כריכת המהדורה האנגלית של כרך 1 של "אטלס הבריאה"
באוקטובר 2006, פרסם אוקטאר את כרך 1 של "אטלס הבריאה" (Yaratılış Atlası) וכרך 2 פורסם ב-2007.

אטלס הבריאה כלל כ-800 עמודים ושקל כ-5.5 ק"ג, הוא כלל איורים מפורטים ועל פי הניו יורק טיימס, זהו "האתגר הבריאתני הגדול והיפה ביותר עד כה לתיאוריה של דרווין, אותה יחיא מכנה אידאולוגיה חלשה ומעוותת שסותרת את הקוראן". עשרות אלפי עותקים של הספר נשלחו ללא הזמנה לבתי ספר, חוקרים בולטים ומכוני מחקר ברחבי אירופה וארצות הברית. מדענים בצרפת, השמיעו קול נגד הספר, ובארצות הברית, מדענים "לא התרשמו" מהאטלס. הפרופסורית גרדיאן דה יונג (Gerdien de Jong), מאוניברסיטת אוטרכט שקיבלו עותק של האטלס, תיארה את נימוקיו כ"מגוחכים עד אבסורד". ועדת התרבות, המדע והחינוך של האספה הפרלמנטרית של מועצת אירופה כתבה בדו"ח כי "אף אחד מהטיעונים בעבודה זו אינו מבוסס על ראיות מדעיות כלשהן, והספר נראה יותר כמו חיבור תאולוגי פרימיטיבי, מאשר הפרכה מדעית של תורת האבולוציה."
 תיאוריות קונספירציה 
אוקטאר הפיץ מגוון כמה תיאוריות קונספירציה. הראשונה הייתה בספרו "יהדות ובונים חופשיים" (1986), בו טען כי יהודים ובונים חופשיים פועלים לערעור הערכים הדתיים והמוסריים בטורקיה, כדי "להפוך את העם לחייתי".

מאז 2004 שינה אוקטאר את גישתו ליהדות וטען נגד החומרנות ותורת האבולוציה, שלדבריו אחראיות גם לאנטישמיות וטרור. בפגישה שקיים עם רבנים, הוא ביר רק "ציונים אתאיסטים" ו"בונים חופשיים אתאיסטים". בנוסף, טען אוקטאר שקיים מנגנון דיפ סטייט בריטי, סודי, ששואף לשלוט בעולם.
ממוזער|עדנאן אוקטאר בפגישה עם מנהיגים דתיים (שני מימין איוב קרא)
עמדתו של אוקטר בנוגע לשואה התפתחה מ"תיאוריות קונספירציה אנטישמיות" (שנות ה-80), הכחשה שלנאצים הייתה תוכנית להשמדה המונית של יהודים ("הונאת השואה", 1996), להכרה ברצח העם ("אלימות השואה", 2006), ובהמשך הוא השתתף ב"אירועים רבים בישראל" והצטלם עם "ציונים ימניים קיצוני כמו יהודה גליק והרב ישראל מאיר לאו".

בשנת 2009, הביע אוקטאר את דעתו על יהודים: "שנאה או כעס כלפי שושלת הנביא אברהם אינם מקובלים לחלוטין. הנביא אברהם הוא אבותינו, והיהודים הם אחינו... אנו רוצים שהם יהיו חופשיים למלא את חובותיהם הדתיות, לחיות כרצונם בארצות אבותיהם ויזכרו את אללה לעיתים קרובות בנוחות ובביטחון".

 עקרונות דתיים 
 המדינה האסלאמית המאוחדת 
אוקטאר הטיף לאיחוד טורקי-אסלאמי, "אימפריה עות'מאנית חדשה שתתפרש על העולם ממזרח רוסיה ועד מערב ניגריה, ותאחד את העולם האסלאמי תחת הנהגה טורקית".

 יחסי מין מחוץ לנישואין 
מלומד משפטי טורקי שהיה במשפט הסביר את התפיסה של אוקטאר: "אהבת האם והאב היא עבירה על אלוהים. הורים נתפסים כמוציאי לפועל את רצון האל לגדל את הילד. ברגע שהילד מגיע לבגרות, תפקידם מתמלא. אם ההורים מצטרפים במקרה, הם נחשבים אדוקים ועשויים להפוך לחברים. אם הם נשארים 'כופרים', הם נחשבים אויבים".
למרות ניתוק היחסים עם ההורים, הקבוצה הייתה תלויה במשאביהם הכלכליים וחברי הכת "הונחו לבזוז את חשבונות הבנק של הוריהם ולמכור את נכסיהם".

 אהבת מותרות 
בלשונו של אוקטאר: "אני רוצה להידמות לנביא שלמה. הנביא שלמה היה כזה. הוא היה לבוש היטב. הוא אהב להיות לבוש היטב. הארמון שלו היה יפה, היו סביבו אנשים יפים. אללה הוא יפה. אללה אוהב את אלה שיפים, רוצה שכל מקום יהיה יפה. גם גן העדן הוא יפה. מטרתו של מוסלמי צריכה להיות יופי".

 חזון אחרית הימים 
אוקטאר הטיף כי יום הדין קרוב מאוד ותגיע תקופה אפוקליפטית של בעיות חומריות ורוחניות, שלאחריה יגיע "תור הזהב", שבו "הדת האמיתית" תשליט נדיבות וחסד, אך זה יסתיים בקריסה חברתית מהירה שתוביל ליום הדין. אשר לנבואת גוג ומגוג, האויבים לא יהיו לוחמים של ממש אלא תוכניות טלוויזיה, ש"חסימתם" תתבצע באמצעים אלקטרומגנטיים על ידי בעל שני הקרניים.

לפי אוקטאר תפקידו של ישו באחרית הימים יהיה להאבק במשותף עם מוסלמים באנטיכריסט ובכך תנצל האנושות מהאתאיזם.

 כתבים ופרסומים 
הספרים והחוברות של אוקטאר התפרסמו בטורקית ותורגמו לשפות רבות. נכון לשנת 2008, הפיק מפעל ההוצאה לאור של אוקטאר "260 ספרים ב-52 שפות, מעל 80 תקליטורי DVD והפעיל עשרות אתרי אינטרנט".

 ביאורים 

 קישורים חיצוניים 

 הערות שוליים 

קטגוריה:אנשי דת טורקים
קטגוריה:מוסלמים טורקים
קטגוריה:סכיזופרנים
קטגוריה:אנשים עם הפרעת אישיות טורדנית-כפייתית
קטגוריה:מכחישי השואה
קטגוריה:אנטי-ציונים
קטגוריה:ילידי 1956